
ZNANSTVENI SKUP 
“VUKOVARSKA BITKA - BITKA ZA 
HRVATSKU * (13.-14. 11. 2009.) 


U Vukovaru je 13. i 14. studenoga 2009. održan znanstveno-stručni skup 
u organizaciji Instituta društvenih znanosti Ivo Pilar iz Zagreba i Instituta dru- 
štvenih znanosti Ivo Pilar - područni centar Vukovar s temom “Vukovarska 
bitka - bitka za Hrvatsku (prilog kontinuiranom istraživanju)". Skup je organi- 
ziran u suradnji s Muzejsko-multimedijalnim odjelom Domovinskog rata u 
Vukovaru, Državnim arhivom u Vukovaru, Koordinacijom udruga proisteklih 
iz Domovinskog rata Vukovar, te Centrom za istraživanje ratnoga zločina iz 
Vukovara. Na skupu je izlaganje imalo 17 znanstvenika i drugih predavača te 
sudionika Domovinskog rata. Sudionici skupa su 13. studenog posjetili i 
“Mjesto sjećanja" u vukovarskoj bolnici te su položili vijenac kod masovne 
grobnice na Ovčari, Memorijalnom groblju žrtava iz Domovinskog rata i spo- 
men-obilježju HNK “Radnički. 


Prvo izlaganje je imao dr. sc. Renato Matić s Instituta Ivo Pilar u Za- 
grebu s naslovom Vukovarska bitka i slična povijesna iskustva (neke simbo- 
ličke i vrijednosne odrednice). U svome referatu dr. Matić je napravio uspo- 
redbu Vukovarske bitke s nekim bitkama iz povijesti koje je svjetska povijest 
okvalificirala kao herojske, a koje su služile kao primjer nadljudskog otpora 
višestruko brojnijem neprijatelju. To su Bitka kod Termopila, Bitka kod 
Alama i Staljingradska bitka. Dr. Matić je istaknuo kako je zajedničko ovim 
bitkama vrijednosno i simboličko dobro koje se prezentira kroz razne legen- 
de, filmove, literaturu, udžbenike i milijune posjetitelja, a zajedničke su im i 
univerzalne vrijednosti branitelja kao što su ljubav, hrabrost, solidarnost, 
požrtvovnost, nasuprot mržnji, kukavičluku, gramzivosti, ratnom profiterstvu 
i sličnim osobinama napadača. Matić je na kraju izlaganja postavio pitanje 
koliko su danas u hrvatskom društvu prisutne “vukovarske? vrijednosti (lju- 
bav, hrabrost, solidarnost, požrtvovnost, kreativnost), a koliko one “agresor- 
ske" (nebriga za druge, kukavištvo, nasilje, pljačka, ratno profiterstvo), te 
koja logika prevladava u važnim društvenim odlukama: ona koja se temelji 
na “vukovarskim'" načelima ili ona logika koja se zasniva na “agresorskim" 
načelima. 

Danijel Rehak (suautor mr. sc. Krešimir Bušić), predsjednik Hrvatskog 
društva logoraša srpskih koncentracijskih logora (HDLSKL), u svom je refera- 
tu izložio Organizaciju obrane u Vukovaru 1991. godine. Predstavljena je kro- 
nologija događaja počevši od 25. listopada 1990. do 31. kolovoza 1991. Kroz 
svoje izlaganje Rehak je podsjetio na prosvjede SDS-a i iskazivanje velikosrp- 
skih parola (22. 2. 1991), na formiranje prvih nenaoružanih odreda u Vukovaru 
u skladu s odlukom predsjednika RH (10. 3. 1991.), na iseljavanje Srba (žene 
i djece) iz Slavonije u Vojvodinu uz postavljanje barikada oko Vukovara (2. 4. 
1991.), na pogibiju 12 hrvatskih policajaca u Borovu Selu (2. 5.), na onemo- 
gućavanje prolaska tenkova u Bogdanovcima koje su vlastitim tijelima izvršili 
mještani (5. 5.). Rehak je također podsjetio i na iznenadni noćni napad 300 
pobunjenih Srba iz Borova Sela i JNA na Borovo Naselje (1. 7. 1991.); pogi- 
biju dvojice pripadnika ZNG-a na Sajmištu (2. 7. 1991.); dolazak 50 teških 
topova za pobunjene Srbe u Šid i na daljnje iseljavanje srpskih obitelji iz grada 
(20. 7. 1991.). Rehak u svome izlaganju podsjeća i na dolazak predsjednika RH 
u Vukovar i na raketiranje Novih Cakovaca zrakoplovima od strane JNA prili- 
kom kojeg je smrtno stradalo troje, a ranjeno je 10 pripadnika ZNG-a (21. 7. 
1991.); zatim na imenovanje povjerenika za grad Vukovar od strane vlade RH 
(24. 7. 1991.); na napad na zapadni dio Vukovara iz smjera Trpinje prilikom 
čega su prekinute sve telefonske veze Vukovara s ostatkom svijeta (28. 7. 
1991.); na završetak izgradnje ceste Bogdanovci-Marinci (29. 7. 1991.); na 
boravak beogradskog izaslanstva u Borovu Selu i na izjavu bivšeg vukovar- 
skog gradonačelnika, Srbina Dokmanovića, kako su Srbi konačno odlučili da 
više neće živjeti niti u RH niti s Hrvatima (30. 7. 1991.). U Vukovar 8.8. dola- 
zi predsjednik vlade RH i preporučuje se da građani ostanu u gradu, a unatoč 
tome 33 autobusa s djecom odlaze prema moru iz grada; 13. 8. izvršen je žesto- 
ki napad na grad prilikom čega je u tri sata na grad palo oko 120 projektila; 18. 
8. JNA se nalazi u tri hrvatska i u svim selima s većinski srpskim stanovniš- 
tvom; 26. 8. Vukovar, Ilok i Borovo Naselje opkoljeni su tenkovima i transpor- 
terima, a na Vukovar i Borovo Naselje palo je oko 1200 granata; 28. 8. grad po- 
sjećuje posebni izaslanik Europske zajednice, a u vukovarskoj bolnici nalazi se 
više od 70 ranjenika; 31. 8. u napadu na Mitnicu i Borovo Naselje ranjeno je 
26 civila od čega devetero djece. 


Stipo Pole, ratni načelnik vukovarske PU, imao je izlaganje na temu Hr- 
vatska policija u Domovinskom ratu — uloga policije u obrani Vukovara 
1991. On je napomenuo kako je od svibnja 1990. vukovarska policija bila pod 
jurisdikcijom Vinkovačke policijske uprave, a status samostalne Uprave do- 
bila je 25. 6. 1991. Pravi samostalni rad počinje i prije službenog proglaše- 
nja, točnije od 2. svibnja 1991. kada je u Borovom Selu poginulo 12 hrvat- 
skih redarstvenika. Iako je policija u početku bila nositelj obrane grada, ona 
je obavljala i standardne policijske poslove. Kako je u Vukovaru početkom 
1991. bilo u policiji zaposleno samo 25 posto djelatnika hrvatske nacional- 
nosti, pomoć u popunjavanju vukovarske policijske uprave dale su PU 
Varaždin, Čakovec i Slavonski Brod. Pole je istaknuo kako je u vukovarskoj 
bitci sudjelovalo preko 720 policajaca, od kojih je 70 poginulo, 100 je ranje- 

no, a njih 170 zatočeno je u srbijanskim logorima. Nijedan policajac nije 
preživio dolazak srpske vojske u centar nakon pada Vukovara, jer ih je 7 ubi- 
jeno. Stipo Pole je završno napomenuo kako u hrvatskoj javnosti zapravo nije 
shvaćen doprinos policije u vukovarskoj bitci, te je on čak i omalovažavan, 
pa bi zato u budućnosti trebalo raditi na tome da se ta percepcija promijeni. 


O ulozi zdravstvenog sustava u obrani Vukovara govorila je mr. sc. Vesna 
Bosanac, dr. med. (suautori Štefan Biro, dr. med. i Binazija Kolesar), ravnate- 
ljica vukovarske bolnice 1991. godine. Dr. Bosanac uvodno je predstavila situa- 
ciju u vukovarskoj bolnici prije početka većih ratnih zbivanja (do kolovoza 
1991.), pa je nastavila s prikazom rada u ratnim okolnostima. U Vukovaru je 
od kolovoza do studenog 1991., kad je grad bio u okruženju, ostalo 15.000 sta- 
novnika (od prijašnjih 40.000), a u Medicinskom centru Vukovar ostalo je i 
dalje raditi samo 350 djelatnika (prethodno je bilo 933 zaposlena). Prema 
novom ustroju bolnice prioritet dobivaju Hitni prijem ranjenika, Ratna kirurgi- 
ja, Jedinica za reanimaciju i intenzivno liječenje. Veliki broj djelatnika napustio 
je radna mjesta i otišao je u Srbiju, a dio odlazi u ratom neugroženi dio 
Hrvatske. Od kolovoza do studenoga u bolnicu je zaprimljeno 4000 pacijenata 
od kojih 3474 ranjenika (u rujnu je pristiglo 700, listopadu 1200, u studenom 
750), od kojih 1581 pripadnik ZNG-a, 284 pripadnika MUP-a i 1305 civila. 
Tijekom kolovoza 1991. godine bolnica je, kao i cijeli grad, svakodnevno bom- 
bardirana i razarana. Od 25. 8. do 20. 11. na bolnicu svakodnevno pada preko 
stotinu projektila i bombi. U bolnici se jednaka medicinska pomoć pruža kako 
braniteljima i civilima, tako i neprijateljskim vojnicima. U ukupnom broju 
ranjenika preko 60% je civila. U listopadu i studenom dnevno je primano 
između 80 i 90 ranjenika. Zdravstvena zaštita bila je organizirana i u civilnim 
protuatomskim skloništima i podrumima, pa je tako i u podrumu zgrade 
Borovo-Komerca djelovala rezervna bolnica i tu su se nakon bolničkog tret- 
mana evakuirali lakši ranjenici i bolesnici. U listopadu je uspješno evakuirano 
112 težih ranjenika od strane “Liječnika bez granica". Iako je sklopljen 
Sporazum o neutralizaciji i slobodnoj evakuaciji bolnice, a potom i civilnog 
stanovništva jugoslavenska vojska i srpske paravojne jedinice okupirali su 
grad, a cjelokupnu medicinsku i ostalu pomoć oduzela je jugoslavenska vojska, 
dok je 20. studenog na Ovčari mučeno i pogubljeno 200 zarobljenika iz vuko- 
varske bolnice. Završno, dr. Bosanac je napomenula kako je u srbijanskim 
logorima boravilo preko 6.500 Vukovaraca, a s njima zajedno i brojni liječnici 
koji su nastavili pružati liječničku pomoć i u zatvorima. Nažalost, kao i mnogi 
civili u gradu stradali su i zdravstveni radnici pa je tako 20 djelatnika bolnice 
ubijeno na Ovčari, 10 djelatnika ubijeno je tijekom napada na grad i nakon oku- 
pacije grada, a troje djelatnika je zarobljeno i vode se kao nestali. 


Marica Topić, dr. med. (suautori Josip Husar, dr. med. i grof Jakob Eltz 
Vukovarski) održala je referat pod naslovom Opsada Vukovara 1991. — 
zbrinjavanje i evakuacija ranjenika. Kao uvod u predstavljanje rada saniteta 
dr. med. Marica Topić iznijela je osnovne karakteristike vukovarskog bojišta 

na kojem su srpske snage imale potpunu kontrolu zračnog prostora, a hrvat- 
ske snage koje su bile ograničeno sposobne za napadna djelovanja, držane su 
u okruženju. Jedina komunikacija iz grada bila je prema Vinkovcima preko 
Marinaca i Bogdanovaca. Plan djelovanja saniteta bio je da se ranjenike treba 
zbrinjavati u Vukovaru, a transportirati kopnenim putem kad je to moguće. 
Sanitetsko osoblje se sastojalo od Vukovaraca, kirurško-anesteziološke ekipe 
iz Zagreba i ostalih dijelova Republike Hrvatske, te sanitetsko-transportnog 
voda MUP-a s 20 terenskih sanitetskih vozila kapaciteta 120-ak bolesnika, 
dok je u pratnji još bila i postrojba antiterorističke policije Lučko, te dvije 
mobilne kirurške ekipe. Evakuacija se vršila do Vinkovaca, a nerijetko čak 
sve do Zagreba i Čakovca terenskim vozilima. Svaki prolazak konvoja s ra- 
njenicima bio je zapravo jedan proboj koji su provodili zapovjednik obrane 
Vukovara i Zapovjednik konvoja. Konvojima je u grad uneseno 15.800 kg 
sanitetskih sredstava koji su sanirali posljedice operacija i evakuacija 632 
ranjenika. U ovome periodu je u Vukovaru ranjeno pet djelatnika sanitetskog 
voda SJP MUP-a RH. Marica Topić je zaključno napomenula kako Vuko- 
varskom sanitetu nije rad ometao samo neprijatelj, već i nedjelotvornost sani- 
tetskog stožera ministarstva zdravstva, te miješanje nadležnosti MUP-a, 
ZNG-a i Ministarstva zdravstva. 


O radu i organizaciji ratne kirurgije u Vukovaru 1991. govorio je Zoran 
Aleksijević, dr. med. Zoran Aleksijević je u svome izlaganju iznio iskustva koja 
je on imao kao voditelj Odjela kirurgije vukovarske bolnice, kao i podatke o 
samom radu odjela na čijem je bio čelu. Do sedmog mjeseca 1991., kada je 
došlo novo vodstvo, nije se u vukovarskoj bolnici razgovaralo o mjestu za rad 
u slučaju da dođe do ratnih uvjeta. Tek tada se prišlo prilagođavanju atomskog 
skloništa u bolnici i u prvom dijelu skloništa napravljena je šok-soba, dok je 
ostali dio poslužio za smještaj obitelji djelatnika bolnice, pa su tako zaposleni 
mogli biti 24 sata na raspolaganju. Kirurška je ambulanta bila povezana s 
malom kirurškom salom. Dr. Aleksijević je istaknuo kako je zbog stalnog osi- 
panja broja liječnika koji su napuštali Vukovar, u kolovozu bolnica ostala bez 
ijednog anesteziologa, ali je u rujnu dobrovoljnim dolaskom dvojice anestezio- 
loga osiguran nesmetan rad. Zbog teških uvjeta koji su vladali u opkoljenom 
gradu, rad u vukovarskoj bolnici je često improviziran, pa su tako obavljane 
operacije na nosilima, a u hodnicima su postavljeni dodatni kreveti, dok su u 
mnogim slučajevima pacijenti bili smještani i na pod skloništa. Na kraju dr. 
Aleksijević je napomenuo da je unatoč svim poteškoćama, smrtnost ranjenika 
u vukovarskoj bolnici u listopadu bila u samo dva posto, te da je evidencija o 
ranjenicima vođena na sedam različitih mjesta tako da je u kirurgiji bolnice evi- 
dentirano oko 1.100 velikih operacija (25 - 89 dnevno), koje su vršene na paci- 
jentima starosti od 6,5 mjeseci do 88 godina. 


Ravnatelj Instituta Ivo Pilar, dr. sc. Vlado Šakić (suautori dr. sc. Renata 
Franc i Ivana Vrselja) u svome referatu predstavio je rezultate istraživanja 
koje je institut izvršio na temu Percepcija rata u javnosti Vukovarsko-srijem- 
ske županije - osamnaest godina poslije. Dr. Šakić je napomenuo kako je u 

razdoblju od 1991. do 2002. godine u Vukovarsko-srijemskoj županiji pogi- 
nulo, ubijeno ili umrlo od posljedica rata ili se još uvijek smatra nestalim oso- 
bama približno 5.811 osoba ili 2,5% prijeratnog stanovništva županije. Rat je 
gotovo potpuno uništio multietničke lokalne zajednice i različite društvene 
odnose narodnosnih skupina. Ako je prisutno različito vrednovanje ratnih su- 
koba, a naročito njihovih pokretača, istakao je dr. Šakić, rekonstrukcija lokal- 
nih zajednica bit će otežana i spora. Istraživanje je zato imalo za cilj provje- 
riti koliki je udio stanovnika VSŽ koji su doživjeli ratna iskustva s obzirom 
na narodnost, zatim kakva je percepcija stanovnika VSŽ o prisutnosti rata u 
različitim životnim kontekstima s obzirom na narodnost, kakvi su stavovi sta- 
novnika VSŽ o žrtvama rata s obzirom na narodnost, kakvi su stavovi sta- 
novnika VSŽ o ratnim zločinima tijekom rata, te njihovom procesuiranju s 
obzirom na narodnost. Istraživanje se temeljilo na usmenom anketiranju 700 
punoljetnih stanovnika VSŽ od čega ih je 420 hrvatske narodnosti, 160 
srpske narodnosti i 120 ostalih (Ukrajinci, Mađari, Rusini itd...). Anketa je 
vršena po kućanstvima na području VSŽ tijekom srpnja i kolovoza 2009. g. 
Otkriveno je kako je manja prisutnost teme rata kod sudionika srpske narod- 
nosti nego hrvatske i ostalih narodnosti. Iz istraživanja proizlazi kako velika 
većina građana srpske narodnosti (84%) smatra da su Hrvati i Srbi podjedna- 
ko žrtve rata, dok to misli 12% građana hrvatske narodnosti; 10% ispitanika 
srpske narodnosti smatra da je žrtava bilo više sa srpske strane; 1% ispitani- 
ka srpske narodnosti smatra da su žrtve bili isključivo Hrvati. Hrvati i pri- 
padnici ostalih narodnosnih skupina u znatno manjem postotku smatraju da 
su pripadnici hrvatske narodnosne skupine počinili ratne zločine nad Srbima 
nego što Srbi smatraju da su pripadnici srpske narodnosne skupine počinili 
ratne zločine nad Hrvatima. Razlog tome može biti činjenica što je Domovin- 
ski rat u Hrvatskoj bio obrambeni rat. Istraživanje je pokazalo da pripadnici 
srpske narodnosti u većem postotku nego pripadnici hrvatske narodnosti 
smatraju da ne bi trebalo kazniti sve počinitelje ratnih zločina, dok u uspo- 
redbi s pripadnicima hrvatske i ostalih narodnosnih skupina, veći postotak 
pripadnika srpske narodnosne skupine smatra da postoji opravdanje za poje- 
dine počinjene ratne zločine. Zahvaljujući ovome istraživanju, istaknuo je dr. 
Šakić, nameće se zaključak kako pripadnici hrvatske narodnosti i ostalih 
narodnosti uglavnom imaju slične stavove o istraživanim pitanjima, a dok se 
stavovi pripadnika srpske narodnosti većinom razlikuju od stavova pripadni- 
ka hrvatske i ostalih narodnosti. Zaključno je istaknuto kako različite per- 
cepcije Domovinskog rata u Hrvatskoj od strane pripadnika hrvatske narod- 
nosti i ostalih narodnosti s jedne strane i srpske narodnosti ukazuju na to da 
je socijalna rekonstrukcija zajednice u VSŽ spora i otežana. 


Mateo Žanić, iz Instituta Ivo Pilar - područni centar Vukovar, imao je 
izlaganje na temu Vukovarska bitka i simbolička rekonstrukcija prostora. 
Mateo Žanić je u svome izlaganju iznio podatke o percepciji Vukovara od 
strane Hrvata, tj. građana Vukovara koje su Srbi protjerali s jedne strane i 
pogled pobunjenih Srba koji su Vukovar osvojili i okupirali s druge strane. 

Istaknuto je kako je u opsadi Vukovara, koja je trajala od kolovoza do stude- 
nog 1991., oštećeno ili uništeno više od 80% objekata u gradu. Od 18. 11. 
1991. grad dolazi pod kontrolu lokalnih Srba i JNA, da bi završetkom proce- 
sa “mirne reintegracije" (15. 01. 1996.-15. 01. 1998.) 15. siječnja 1998. grad 
Teintegriran u ustavno-pravni poredak Republike Hrvatske. Prilikom srpske 
kontrole grada (studeni 1991.-1996/98.) temeljna poruka koja se kroz simbo- 
ličko prenosi poruka je oslobođenja grada, a ona crpi smisao iz Drugog svjet- 
skog Tata, a važna je također i poruka svetosti srpske zemlje. U tom periodu 
dolazi i do manje rekonstrukcije grada, pa mjesta sjećanja postaju Crkva sv. 
Nikolaja i groblje u “Aleji osloboditelja". Srbi su, napominje Žanić, imali i 
svoje obljetnice koje su slavili, pa se tako 18. 11. slavio Dan oslobođenja 
grada, a 14. 9. dan kada su počele borbe za konačno oslobođenje grada Vu- 
kovara. Od 1998. slavi se 18. 11. kao dan kadu su prestale borbe u Vukovaru, 
a 28. lipnja slavi se Vidovdan. Za vrijeme srpske okupacije izvršeno je u 
Vukovaru i preimenovanje ulica pa je tako primjerice Ulica Stjepana Radića 
preimenovana u Ulicu Puniše Račića. Hrvatska rekonstrukcija prostora odvi- 
jala se od 1998. preko izgradnje Crkve sv. Filipa i Jakova, Hrvatskog doma, 
spomenika (Bolnica, Ovčara, Novo groblje, Bijeli križ na ušću Vuke, bista 
Franje Tuđmana, kip Marka Marulića), obilježavanjem 18. 11. kao Dana 
sjećanja, zatim proslavom Dana svetog Bone, slavljenjem adventskih sveča- 
nosti itd. Dominantna poruka koja se kroz simboliku prenosi u javnom životu 
jest ključna uloga Vukovara u Domovinskom jer je on grad koji je dao pose- 
ban doprinos u obrani i stvaranju hrvatske države. 


Marko Damiš je imao referat na temu Vukovarska bitka prema “Glasu 
Slavonije" i “Vjesniku " (25. kolovoza — 28. studenoga 1991.) Marko Damiš, 
profesor povijesti, kroz svoje je izlaganje predstavio teme koje su bile 
zastupljene o vukovarskoj bitci u ova dva hrvatska medija, a koje čine mo- 
zaik podataka ili kroniku jednog vremena. Autori priloga u tim novinama su 
bili hrvatski ratni izvjestitelji koji su svakodnevno javljali o događajima u 
Vukovaru i okolici od 25. 8. do 28. 11. 1991. Tekstovi govore o aktivnostima 
hrvatske vojske i policije kao i postrojbi JNA 1 “četnika", o dezertiranju voj- 
nika JNA, o blokiranju vukovarske vojarne, o korištenju kazetnih bombi i 
bojnih otrova, epidemijama koje su vladale u gradu (šarlah, plinska gangre- 
na), o problemima s pokapanjem mrtvih, o uhićenjima djelatnika bolnici itd. 
Novine donose i prve tekstove koji govore o “izdaji Vukovara. Damiš je na- 
pomenuo kako je zajednička karakteristika svih tekstova da događaje pred- 
stavljaju jednostrano (iz hrvatskog kuta), kao i da je prisutna određena doza 
subjektivnosti u kreiranju tekstova. Rečeno je i kako su članci imali važnu 
ulogu u podizanju i održavanju morala kako branitelja i civila u gradu i izvan 
njega, tako i novinara koji su i sami stradavali od posljedica ratnih djelova- 
nja. Damiš je na kraju istaknuo kako nema velikih razlika u izvješćivanju od 
strane “Glasa Slavonije? ili “Vjesnika" s obzirom na činjenicu da je jedan list 
regionalni, a drugi nacionalni (izlazio je u cijeloj zemlji). 

Prvo izlaganje drugoga dana skupa imao je Slaven Ružić, arhivist iz Hr- 
vatskog memorijalno-dokumentacijskog centra Domovinskog rata (-HMDCDR). 
On se predstavio radom koji je govorio o Gubicima srpskih snaga tijekom 
srpske agresije na Vukovar 1991. - na temelju arhivskog gradiva tzv. RSK. 
Ružić je uvodno napomenuo kako je najveći problem pri određivanju točnog 
broja poginulih srpskih vojnika i civila u Vukovarskoj bitci predstavljao ne- 
dostatak dokumenata postrojbi JNA koje su podnijele najveće gubitke, jer su 
napadale na glavne točke obrane grada. To gradivo se danas čuva u Beo- 
gradu, te je nedostupno hrvatskim istraživačima. Sve vojne i civilne službe 
koje su djelovale na privremeno okupiranom području istočne Slavonije, 
Baranje i zapadnog Srijema slale su izvješća o stradanjima i obiteljima stra- 
dalih u sukobu u Knin, kao upravni centar tadašnje RSK i kada je Knin 1995. 
godine oslobođen ista je gotovo u potpunosti pala u ruke hrvatske države, 
koja ju je predala Centru na daljnju obradu i sređivanje. Prema dosadašnjoj 
evidenciji Centra, tijekom 1991. godine, uključujući i razdoblje prije i posli- 
je bitke za Vukovar, poginulo je 348 osoba srpske nacionalnosti koje su imale 
prebivalište na području predratne općine Vukovar. Od toga broja, 201 osoba 
je bila pripadnik srpske Teritorijalne obrane s područja grada Vukovara i 
okolnih sela. Ukupno je, ravnajući se kriterijima računalne baze Centra, pod 
raznim okolnostima poginuo 181 vojnik, sedam ih je ubijeno, šestero se sma- 
tra nestalima, jedan je izvršio suicid, šestero je preminulo u bolnicama nakon 
ranjavanja, dok se za ostale uzroci pogibije ne mogu utvrditi. Od 181 pogi- 
nulog vojnika većina je stradala u izravnoj borbi protiv pripadnika hrvatskih 
postrojbi, petero je stradalo uslijed topničkih napada, dok je dvoje poginulo 
nesretnim slučajem. Obradom dokumenata evidentirano je i 16 pripadnika 
regularne JNA, većinom ročnih vojnika, koji su stradali u Vukovaru i okoli- 
ci 1991. godine, kao i 7 poginulih dobrovoljaca, uglavnom pripadnika 
Arkanovih “Tigrova". Na kraju izlaganja Ružić je istaknuo kako se nada da 
će se s dokumenata skinuti oznaka tajnosti i da će oni biti dostupni bilo hrvat- 
skim bilo srpskim istraživačima i da će se doći do konačne o poginulih 


i pripadnika srpskih dobrovoljačkih postrojbi. 


Voditelj Instituta Ivo Pilar - Područni centar Vukovar prof. dr. sc. Dražen 
Živić (suautori mr. sc. Ivo Turk i brigadir Franjo Čanaki) je izložio Proble- 
matiku vukovarske bitke iz geografsko-demografskog aspekta. Dr. Živić je u 
svom izlaganju napomenuo geografska obilježja vukovarske obrane na način 
da je prikazao dužinu linije obrane od sjevera prema jugu koja je iznosila u 
periodu 24. 8.-15. 9. ukupno 27 km, od 15. 9. 18 km, a od 2. 10. 14 km. Zračna 
udaljenost najsjevernije (od Trpinjske ceste-caffe bar Ziirich) i najjužnije točke 
(izlaz prema Sotinu) bila je ukupno 10,56 km, a dubina bojišnice je bila mala, 
tako da je uspješnost obrane određena i nepovoljnim geografskim obilježjima. 
Što se tiče demografskog aspekta, dr. Živić je grafički prikazao ukupan broj 
stanovništva od 1948. završno s 1991. kada je u Vukovaru boravilo 45.000 
ljudi. Također je istaknuta i etnička struktura u Vukovaru (Hrvati 47%, Srbi 

32% i ostali 21%). Što se tiče demografskih gubitaka, prema različitim poda- 
cima u Vukovaru je smrtno stradalo od 1.600-1.700 osoba, ranjeno je oko 2.500 
osoba, a u logore je odvedeno oko 5.000 osoba. Prema UNTAES-u i Jacquesu 
Kleinu u vukovarskoj bitci je poginulo 1.700 Hrvata, 2.100 je ranjeno, a 3.000 
je nestalo. Srpski gubici su prema istom izvoru (UNTAES) iznosili 3.000 
mrtvih, 7.200 ranjenih i 100 nestalih. Dr. Živić je u svom izlaganju iznio poda- 
tak kako je iz Vukovara i okolnih naselja (Sotin, Lipovača i Grabovo) protje- 
rano 23.000 osoba i podatak da je Vukovar pretrpio oko 9,5 milijardi kuna 
izravnih ratnih šteta (gospodarstvo, infrastruktura i privatna imovina). U refe- 
ratu je zaključno istaknuto kako je u odnosu na 1991. (45.000) u Vukovaru 
došlo do promjena u ukupnom broju stanovništva jer je 2001. u gradu živjelo 
15.000 ljudi manje, a isto tako je 2007. u Vukovaru izmjeren veći mortalitet, a 
manji natalitet (350 osoba je umrlo, a 270 djece živorođeno) negoli 1991. (380 
djece živorođeno, a 360 osoba umrlo). 


Mr. sc. Patricija Kajić Kudelić predstavila je rezultate svojeg istraživa- 
nja na temu Rad Međunarodnog kaznenog suda za bivšu Jugoslaviju kroz oči 
logoraša - komparativna analiza. 


Predstavila je rezultate istraživanja koje je obavila 2001. i 2007. godine, a 
koja su bila usmjerena na stavove žrtava o sudu u Haagu. Istraživanje je vrše- 
no telefonskim anketiranjem na uzorku od 50 (2001.) i 100 (2007.) osoba. Svi 
ispitanici su bili članovi Hrvatskog društva logoraša srpskih koncentracijskih 
logora (HDLSKL). Ispitanici su odgovarali na pitanja kao što su: 


* Dali je utvrđivanje istine u ovom trenutku (kao oblik nematerijalnih 
reparacija) važno za vas kao žrtvu za događaje koje ste doživjeli? 


* Prema vašem mišljenju da li je utvrđivanje istine važna preventivna 
mjera za moguća buduća kršenja? 


* Koja vrsta reparacija bi bila od najveće pomoći u Vašem konkretnom 
slučaju, koja vrsta mjera bi imala najpozitivniji učinak na vaš položaj 
kao žrtve? 


* Dali je za vas kao žrtvu utvrđivanje istine o događanjima tijekom 
Domovinskog rata važno? 


* Dali smatrate da MKSJ između ostaloga utvrđuje i istinu o tome što se 
tijekom Domovinskog rata događalo? 


* — Kakobiste vi ocijenili rad Suda na Vašu osobnu situaciju kao žrtve? 


Iz rezultata istraživanja vidljiv je, istaknula je mr. sc. Kajić Kudelić, 
dobar odaziv ispitanika koji su željeli da se glas žrtava čuje, ali i njihovo inzi- 
stiranje na važnosti utvrđivanja istine kroz rad Suda, a što prema 2/3 ispita- 
nika, on to ne čini. Zaključno je napomenuto kako je kroz odgovore ispitani- 
ka vidljivo nezadovoljstvo radom Suda jer prema njihovom mišljenju on nije 
ishodio pravdu za žrtve Domovinskog Tata. 

Prof. dr. sc. Vine Mihaljević (suautorica Ivana Bendra, prof.) imao je 
referat na temu Tragovi svetoga u obrani Vukovara u kojem je nastojao poka- 
zati koji su to “tragovi svetoga" među vukovarskim braniteljima i civilima, a 
potom i zatočenicima srpskih koncentracijskih logora, a koje su isti koristili 
u svojim svakodnevnim aktivnostima. Pokazao je fotografije brojnih vuko- 
varskih branitelja s krunicom oko vrata (iako krunicu mnogi nisu znali niti 
moliti, ali im je služila kao utjeha i nada u teškim vremenima), zatim to su 
mise koje su služene i po vukovarskim podrumima u teškim uvjetima. Dr. 
Mihaljević je istakao na koji način su nastali brojni “tragovi svetoga", pa je 
tako dan primjer izrađenih vunenih križića na lančiću u logoru Sremska 
Mitrovica 1992., pa crteža na odjeći (motiv križa na _potkošulji ili Isusovog 
lika na majici), zatim crteža izrađenog olovkom na vreći šećera od 20 kg a 
koji prikazuje “Posljednju večeru". Također u zatočeništvu su nastali brojni 
crteži s molitvama na također improviziranim materijalima (ambalažni kar- 
ton u koji su se pakirale sardine, na ambalažnom kartonu za pakiranje keksa 
itd.). Dr. Mihaljević je na kraju svoga izlaganja rekao kako su vidljive tri 
dimenzije religioznog iskustva u obrani Vukovara, a to su kristološka, mari- 
janska i svetačka. 


Petar Brozović je iznio neka od svojih sjećanja kroz referat Vukovarska 
bitka — vlastito doživljavanje (skica za dokument). Petar Brozović je dao 
osvrt na vukovarsku bitku prema vlastitim sjećanjima, od kojih je značajan 
dio objavio u nekoliko knjiga. Govorio je o ulasku “teritorijalaca" u grad i 
pogibijama nakon srpskog osvajanja grada, o svom uhićenju, boravku u 
vukovarskoj “kasarni" itd. Svoja sjećanja na bitku i pogotovo na svoje dane 
u četveromjesečnom zatočeništvu u Srbiji opisao je u knjigama “Između 
života“, “Čuvari Vukovara" i “Pamćenje zaborava". 


Zlatko Šimunović, dr. med., u svome je izlaganju opisao svoja sjećanja na 
Umjetničku koloniju u Borovo-Komercu ratne 1991. godine. Govorio je o vla- 
stitim iskustvima iz bolnice u Borovo Komercu s naglaskom na rad umjetnič- 
ke kolonije ili likovne radionice koju je osnovao bolničar Ivan Baranjek, a koji 
je u slobodno vrijeme bio slikar, kipar i pjesnik. Baranjek je uspijevao u skrom- 
nim uvjetima skloništa Borova baviti se i umjetnošću kojom je i zainteresirao i 
druge. Nažalost Ivan Baranjek je izveden iz skloništa Borovo Komerca 19. stu- 
denoga i do danas se vodi kao nestali. Svoja iskustva iz Vukovara 1991. Zlatko 
Šimunović je opisao u knjizi “Vukovarski dnevnik". 


Mr. sc. Sandra Cvikić, iz Instituta Ivo Pilar - područni centar Vukovar, 
održala je referat na temu Relevantnost sociološko-teorijskog okvira interpre- 
tacija naracija Vukovarske bitke. Mr. sc. Sandra Cvikić se u svom izlaganju 
osvrnula na značajnu narativnu književnu produkciju o vukovarskoj bitci i 
Vukovaru koja je nastala od 1991. do danas u kontekstu sociološkog okvira u 
kojem su isti narativi nastali. Podsjetila je na brojna objavljena sjećanja i priče 
iz Vukovara i o Vukovaru kao što su “Grad je bio meta", “Piše Sunja 
Vukovaru", “Priče iz Vukovara", “Čuvari Vukovara", “Pogled u nepovrat", 
“Cesta žute boje", “Vukovarske uspomene", “Vukovarski dnevnik Marije 

Smek"', “Halo mama", “Kud narodna vojska krene", “Vukovarski dnevnik", 
“Ništa lažno", “Od kalvarije do pakla", “Glavu dolje, ruke na leđa", “Zapisi iz 
srpskih logora" itd. 


Zadnje izlaganje na ovome skupu imao je Petar Elez, ravnatelj Državnog 
arhiva u Vukovaru. On je govorio o Konvencionalnom i nekonvencionalnom 
arhivskom gradivu o Vukovarskoj bitci kod pravnih i privatnih osoba u RH. 
Petar Elez je u svom izlaganju dao pregled stvaratelja i imatelja arhivskog 
gradiva o Vukovarskoj bitci. Gradivo o vukovarskoj bitci stvarali su tijela i 
organi državne vlasti i uprave Republike Hrvatske, Ustrojbene cjeline MORH-a 
i Oružanih snaga Republike Hrvatske, postrojbe JNA i paravojne postrojbe 
pobunjenih Srba na području Republike Hrvatske, zatim paradržavna tijela 
vlasti tzv. Republike Srpske Krajine. Zbog ratnih zbivanja to je gradivo 
završilo na raznim adresama, a između ostalih ono danas čuvaju arhivske i 
muzejske ustanove, tijela i organi državne vlasti i uprave, udruge branitelja i 
zatočenika srpskih koncentracijskih logora, civilne udruge i privatne osobe. 
U HMDCDR-u se čuva gradivo koje je prikupljeno u vojno-redarstvenim 
akcijama “Bljesak? i “Oluja, kao npr. Dokumentacija SUP-a Vukovar 1992. 
— 1997.; Ministarstva obrane RSK - Uprava Istočna Slavonija, Baranja i 
Zapadni Srijem; 11. Slavonsko-baranjskog korpusa SVK 1992. — 1997.; Zon- 
skog stožera TO - Istočna Slavonija, Zapadni Srijem i Baranja. U Središnjem 
vojnom arhivu MORH-a dokumentacija o vukovarskoj bitci može se pronaći 
u sljedećim fondovima: Zapovjedništvo Zbora narodne garde i Zapovjed- 
ništvo Glavnog stožera Hrvatske vojske, zatim u fondu Zapovjedništvo Ope- 
rativne zone Osijek - (Zapovjedništvo obrambenih snaga istočne Slavonije i 
Baranje), u fondu Zapovjedništvo Operativne grupe Vukovar, u fondu Za- 
povjedništvo 204. Vukovarske brigade kao i u fondu Komanda 5. vojne obla- 
sti. U Memorijalnom centru Domovinskog rata u Vukovaru nalaze se novin- 
ski članci, fotografije, videozapisi, zemljovidi itd. Zaključno o vukovarskoj 
bitci podaci se još mogu pronaći i u Vojnom muzeju MORH-a, Hrvatskom 
društvu logoraša srpskih koncentracijskih logora i u Centru za obavješćivan- 
je imotrenje u Vukovaru i Vinkovcima. 


Završno treba čestitati organizatorima na kvalitetno pripremljenom i rea- 
liziranom skupu, kao i svim sudionicima koji su predstavili svoje radove. 
Skup je održan u Kongresnoj dvorani Ružičkine kuće koja zadovoljava sve 
tehničke uvjete za kvalitetan simpozijski rad i za održavanje različitih kul- 
turnih događaja. Iako su sve teme bile iznimno zanimljive i atraktivne, po- 
sjećenost skupa nažalost nije bila velika (prvi dan oko 50-ak osoba, drugi dan 
oko 30), pa se treba nadati da će sljedeći skup biti puno posjećeniji i svaka- 
ko još bolje medijski popraćen jer je to Vukovar sigurno zaslužio. 


